**E L ŐT E R J E S Z T É S**

**Szombathely Megyei Jogú Város Közgyűlése Gazdasági és Jogi Bizottságának**

**2022. február 21-i ülésére**

**Tájékoztatás a „Tehetségbarát Önkormányzati Díj 2022” elnevezésű felhívásra benyújtott pályázatra vonatkozóan**

A Miniszterelnökség megbízásából, a Nemzeti Tehetség Program végrehajtásának 2021–2022. évi cselekvési programjáról szóló 1894/2020. (XII. 9.) Korm. határozata alapján a Nemzeti Tehetség Központ Közhasznú Nonprofit Kft. pályázati felhívást tett közzé „Tehetségbarát Önkormányzati Díj 2022” címmel.

A pályázat célja a tehetséggondozásban kiemelkedő munkát végző önkormányzatok támogatása, annak érdekében, hogy a tehetséges fiatalok felkutatása, támogatása és a tehetséggondozó szervezetekkel történő együttműködés helyi szinten hatékonyan megvalósuljon. A pályázat segíti az önkormányzatok által korábban létrehozott tehetséggondozó programok megvalósulását és hosszútávú fenntarthatóságát.

A díjat 2022. évben is olyan önkormányzatok nyerhetik el, amelyek szakmailag, erkölcsileg és anyagilag támogatják a helyben élő tehetséges gyermekeket és fiatalokat, aktív együttműködésben állnak a tehetséggondozás területén tevékenykedő szakemberekkel és szervezetekkel, díjakat, elismeréseket, kitűntetéseket alapítanak a tehetséges gyermekek és fiatalok támogatására.

A díjat országosan két megyei jogú város önkormányzata nyerheti el, a díjjal járó támogatás összege nyertesenként bruttó 1 500 000 Ft, valamint a nyertes önkormányzat kizárólagos jogot szerez a „Tehetségbarát Önkormányzat 2022” logó használatára. A pályázat önrészt nem igényel.

Szombathely Megyei Jogú Város Közgyűlése a Szent Márton Esélyegyenlőségi Támogatási Program működtetéséről szóló 1/2018. (II. 21.) önkormányzati rendeletével elfogadta a Szent Márton Esélyegyenlőségi Támogatási Program bevezetését. A tehetséggondozó program működésének sikerét jelzi, hogy a 2018. évben 3 fő, a 2019. évben 3 fő, a 2020. évben 4 fő, a 2021. évben 6 fő részesült személyenként 500 000 Ft összegű támogatásban.

A fiatal tehetségek a zenei nevelés, a rajz és vizuális kultúra, valamint a sport területén értek el kiemelkedő sikereket. A pályázati támogatás elnyerése esetén a programba további tehetséges fiatalok bevonása valósulhat meg, mivel az elnyerhető díj összegének legalább 50 százalékát a fiatalok egyéni vagy csoportos fejlesztésére szükséges felhasználni.

Tájékoztatom a Tisztelt Bizottságot, hogy a szóban forgó pályázat beadására 2022. 02.21. napjáig volt lehetőség, mely határidőig önkormányzatunk részéről a „Szent Márton Esélyegyenlőségi Támogatási Program” projektcímmel beadásra került. A pályázati anyagban Szombathely Megyei Jogú Város Önkormányzata által működtetett Szent Márton Esélyegyenlőségi Támogatási Program, mint a helyi fiatal tehetségeket támogató, felzárkóztató innovatív szakmai koncepció került bemutatásra.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2022. február „ „**

**/: Dr. László Győző :/**

**HATÁROZATI JAVASLAT**

**……./2022. (II.21.) GJB. sz. határozat**

A Gazdasági és Jogi Bizottság a „Tehetségbarát Önkormányzati Díj 2022” elnevezésű felhívásra történt pályázat benyújtásáról szóló tájékoztatást a Közgyűlés számára tudomásul vételre javasolja.

**Felelős:** Bokányi Adrienn a Gazdasági és Jogi Bizottság elnöke,

 (A végrehajtás előkészítéséért:

 Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő:** azonnal